Source: https://www.postimees.ee/3124145/kohtunik-ainult-oiglustundele-tuginedes-ei-saa-kedagi-suudi-moista
Timestamp: 2019-12-11 22:55:56+00:00
Document Index: 796180

Matched Legal Cases: ['Kohus ', 'Kohus ', 'kohus ', 'kohus ', 'Kohus ', 'kohus ', 'Kohus ']

Kohtunik: ainult õiglustundele tuginedes ei saa kedagi süüdi mõista - Krimi - Postimees: Värsked uudised Eestist ja välismaalt
Kohtunik: ainult õiglustundele tuginedes ei saa kedagi süüdi mõista
16. märts 2015, 14:25
Kersti Kerstna-VaksTartu ringkonnakohtu esimees
Tartu ringkonnakohtu esimees Kersti Kerstna-Vaks selgitab oma avalikus pöördumises, et Eesti Päevalehes esitatud sündmused 12-aastase tüdruku väidetava vägistamiskatse kohta tuginesid süüdistuse kirjeldusele. Kohtus kuulatakse aga ära nii kohtualused, kannatanu kui ka tunnistajad.
Kohus ei kogu tõendeid, vaid langetab otsuse prokuratuuri kogutud tõendite põhjal. Kohus ei saa ise tõendeid juurde koguda. Seega saavad kohtunikud otsust tehes tugineda üksnes nendele asjaoludele, mis on otsustamise ajal teada. Seejuures peab kohus arvestama karistusseadustiku printsiibiga, mille järgi tõlgendatakse kriminaalmenetluses kõrvaldamata kahtlused süüdistatava süüdiolekus tema kasuks.
Kui osalised annavad eeluurimise ajal ja kohtus erinevaid ütlusi, peab kohus andma hinnangu just kohtus antud ütlustele. Kohus hindab nende tõeväärtust kooskõlas teiste osaliste ütluste ja muude tõenditega. Kahtlemata ei ole õige ega õiglane teha süüdimõistvat otsust juhul, kui kõik tõendid ei kinnita üheselt süüdistuses kirjeldatut.
Kohtunikud on oma valdkonna professionaalid, kes teevad oma tööd õiglaselt ja erapooletult. Kõik kriminaalkohtunikud on koolitatud pere- ja seksuaalvägivalla teemadel. Lisaks on kohtunikud ka oma riigi kodanikud ja lapsevanemad, seetõttu on igasse kohtuotsusesse põimitud osake kohtuniku südametunnistusest.
Õigeksmõistvat kohtuotsust ei saa pidada kohtuniku isiklikuks arusaamaks pere- ja seksuaalvägivalla küsimustes. Kinnitan, et kõik tõendatud vägivallateod saavad õiglase karistuse. Samas ei saa kohus ainult üldisele õiglustundele tuginedes kedagi süüdi mõista, kui kohtu ette toodud asjaolud ei leia tõendamist. Kohus ongi selleks, et anda hinnang tõenditele ja nende puudumisel kohtualused õigeks mõista.
Kohtulahendi ründamisega kõiki asjaolusid teadmata ei ole võimalik saavutada ühiskonnas õigusrahu.